SKRIFTLIG FORESPØRGSEL E-1379/03

af Anne Jensen (ELDR) til Kommissionen

(15. april 2003)

Om: Multi-Stakeholder Forum

Kommissionen har nedsat et Multi-Stakeholder Forum, som bl.a. skal sikre udveksling af erfaring og god praksis på EU-niveau samt søge at etablere fælles vejledende principper for CSR på EU-niveau.

Hvad har dette Multi-Stakeholder Forum kostet hidtil? Hvad venter Kommissionen, at resultatet af dette forum vil blive?

Svar afgivet på Kommissionens vegne af Anna Diamantopoulou

(27. maj 2003)

Multistakeholder-forummets (EU's interessentforum om virksomhedernes sociale ansvar) aktiviteter bliver støttet økonomisk inden for rammerne af Kommissionens nuværende økonomiske, menneskelige og administrative ressourcer. For hvert af interessentforummets møder(1) stiller Kommissionen lokale og tolkning(2) til rådighed og refunderer udgifterne for 20 eksperter(3).

Det er Kommissionens faste overbevisning, at hvis det skal lykkes EU at fremme virksomhedernes sociale ansvar (VSA, på engelsk corporate social responsibility CSR) afhænger dette i sidste instans af, at erhvervslivet, arbejdsmarkedsparterne og civilsamfundet i vid udstrækning vedkender sig principperne for VSA. For at sikre troværdige og effektive VSA-politikker er det derfor også Kommissionens holdning, at det er nødvendigt at inddrage de mest berørte interessenter i udviklingen, gennemførelsen og evalueringen af disse politikker.

På denne baggrund har Kommissionen oprettet et interessentforum med det formål at udvikle en struktureret og partnerskabsbaseret tilgang mellem virksomhederne og deres interessenter med henblik på at skabe større lydhørhed over for VSA, fremme udvekslingen af erfaringer og god praksis og styrke gennemsigtigheden og troværdigheden af praksis og instrumenter vedrørende VSA.

Forummet er ikke topstyret: Kommissionen dikterer ingen løsninger, men beder i stedet interessenterne om at forsøge at nå frem til fælles holdninger via dialog og partnerskab. Kommissionen betragter interessentforummet som et dristigt eksperiment og en stor mulighed for de forskellige interessenter til at formulere en fælles tilgang til VSA og til at nå frem til konsensus om de udfordringer, som VSA giver anledning til.

Da interessentforummet indledte sit arbejde i oktober 2002, vedtog dets medlemmer følgende målsætninger: at styrke virksomhedernes sociale ansvar og fremme innovation, gennemsigtighed og konvergens i forbindelse med praksis og instrumenter vedrørende VSA, via forbedret kendskab til VSA, lettere muligheder for udveksling af erfaringer og eventuelt ved at fastlægge fælles vejledende principper for VSA.

I begyndelsen af indeværende år er interessentforummets fire rundbordssamtaler blevet indledt. Her beskæftiger man sig med følgende emner: forbedret kendskab til VSA; fremme af VSA blandt små og mellemstore virksomheder (SMV'er); udviklingsaspekterne i forbindelse med VSA samt gennemsigtighed, mangfoldighed og konvergens i forbindelse med praksis og instrumenter vedrørende VSA.

Interessentforummet har et klart mandat: det opfordres til inden sommeren 2004 at forelægge Kommissionen en rapport om dets arbejde.

(1) I 2002 blev der afholdt to plenarmøder, mens det er planen, at der i 2003 skal afholdes to plenarmøder og ni rundbordssamtaler.

(2) Sædvanligvis fransk, engelsk og tysk på plenarmøderne og fransk og engelsk under rundbordssamtalerne.

(3) Plus en referent i forbindelse med rundbordssamtalerne.